จังหวัดพังงา เปิดตลาดประชารัฐ โมเดิร์นเทรด เพิ่มช่องทางจำหน่ายแก่ผู้ประกอบการฐานราก
จังหวัดพังงา เปิดตลาดประชารัฐ โมเดิร์นเทรด เพิ่มช่องทางจำหน่ายแก่ผู้ประกอบการฐานราก

วันนี้ 9 กุมภาพันธ์ 2561 ที่บริเวณลานจอดรถหน้าห้างสรรพสินค้า Big C สาขาพังงา อำเภอเมือง จังหวัดพังงา นายชาญศักดิ์ ถวิล รองผู้ว่าราชการจังหวัดพังงา เปิดโครงการตลาดประชารัฐ โมเดิร์นเทรด จังหวัดพังงา ซึ่งเป็นการบูรณาการความร่วมมือระหว่างจังหวัดพังงา สำนักงานพาณิชย์จังหวัดพังงา บริษัทประชารัฐรักสามัคคี (วิสาหกิจเพื่อสังคม) ห้างสรรพสินค้าบิ๊กซี สาขาพังงา และห้างเอ็น.เค.ช้อปปิ้ง มอลล์ เพื่อเปิดโอกาสและสร้างรายได้ให้แก่ผู้ประกอบการ เกษตรกร หาบเร่ แผงลอย กลุ่ม OTOP ผู้ที่มีรายได้น้อยและผู้ที่ไม่มีพื้นที่ขาย ได้มีพื้นที่ในการขายสินค้า โดยมีผู้ประกอบการร้านค้าต่างนำสินค้าทางการเกษตร ขนมพื้นบ้านและอาหาร มาจำหน่ายกว่า 20 ราย ทำการเปิดขายทุกวันพฤหัสบดี ตั้งแต่เวลา 14.00-22.00 น.

สำหรับจังหวัดพังงา มีตลาดประชารัฐ จำนวน 7 ประเภท คือ ตลาดประชารัฐ คนไทยยิ้มได้ , ตลาดประชารัฐ ท้องถิ่นสุขใจ , ตลาดประชารัฐของดีจังหวัด , ตลาดประชารัฐของดีวิถีชุมชน ธ.ก.ส. , ตลาดประชารัฐต้องชม , ตลาดประชารัฐวัฒนธรรม ถนนสายวัฒนธรรม และตลาดประชารัฐ Modern Trade ถือเป็นโครงการช่วยเหลือผู้มีรายได้น้อย และสนับสนุนนโยบายของรัฐบาลในการขับเคลื่อนและพัฒนาเศรษฐกิจฐานรากอย่างยั่งยืน